Poštovani,

Rođena sam u Ćupriji 1990. godine. Osnovnu školu „Despot Stefan Visoki“ završila sam u Despotovcu, kao nosilac Vukove diplome. Srednju školu-gimnaziju u Svilajncu, završila sam sa odličnim uspehom. Pravni fakultet u Beogradu upisala sam 2009. godine, a diplomirala sam decembra 2013. godine sa prosečnom ocenom 9,00. Decembra 2013. godine upisala sam master studije na Pravnom fakultetu u Beogradu, imovinskopravni modul, podmodul prava deteta. Master studije završila sam juna 2015. godine odbranom master rada na temu “Utvrđivanje i osporavanje očinstva”.

U periodu od marta 2014. godine do aprila 2016. godine radila sam u advokatskoj kancelariji Guberina-Marinkov, kod adv. Vladimira Marinkova, kao advokatski pripravnik. Tokom dvogodišnje prakse u advokatskoj kancelariji stekla sam praktično znanje i iskustvo u oblasti građanskog, krivičnog i radnog prava. Tokom rada u advokatskoj kancelariji obavljala sam sve vrste administrativnih poslova, obavljala korespondenciju sa fizičkim i pravnim licima, sudovima i državnim organima, sastavljala različite vrste podnesaka i istupala pred sudom kao zamena svog principala.

Pravosudni ispit položila sam u maju 2017. godine, a advokatski ispit u septembru 2017. godine.

Mogućnost rada u vašoj kancelariji za mene je novi izazov, jer smatram da, pored svog ličnog usavršavanja koje bih ovim putem stekla, imam dosta toga da ponudim i vašoj kancelariji. Sa obzirom na to da sam Pravni fakultet u Beogradu završila u roku, da sam dve godine radila u advokatskoj kancelariji kao advokatski pripravnik i time stekla i određeno radno iskustvo, kao i to da imam položen pravosudni i advokatski ispit, smatram da ispunjavam uslove neophodne da odgovorno i savesno odgovorim na sve zahteve koji mi se postave.

Takođe, imam izraženu radnu etiku i odgovornost, kao i potrebu da uvek pružim svoj maksimum. Spremna sam da se adaptiram na novu sredinu, da unapređujem svoje veštine i stičem nova znanja i iskustva, koja će mi biti neophodna u daljoj karijeri.

Kako smatram da u vašoj kancelariji mogu da steknem odgovarajuće iskustvo i znanje u cilju ličnog usavršavanja, takođe smatram da bih svojim angažovanjem, spremnošću i motivacijom mogla da doprinesem i radu vaše kancelarije.

Kao vredan radnik koji ne zazire od napora, kome ne manjka motivisanosti I odgovornosti želim da vas uverim da ni ovom poslu ne bih ništa manje ažurno pristupila i da bih dala sve od sebe da svakom zadatku pristupam maksimalno koncentrisano, savesno i spremno.

Nadam se da će sve priloženo u CV-ju i u ovom propratnom pismu biti dovoljno da steknete uvid u moje kvalifikacije, želju i mogućnost da doprinesem radu vaše kancelarije.

Hvala vam što ste izdvojili vreme za razmatranje moje prijave.

S poštovanjem,

Milena Pavlović